**האגודה הישראלית לקרימינולוגיה**

**פרס מפעל חיים, תשע"ז (2017), לפרופ' דייויד וייסבורד**

פרופ' דייויד וייסבורד הוא אחד הקרימינולוגים המובילים בעולם כיום. הוא זוקף לזכותו שפע יוצא דופן של פרסומים מדעיים שזיכו אותו בפרסים בינלאומיים יוקרתיים, והוא תורם רבות לקרימינולוגיה הישראלית.

פרופ' וייסבורד קיבל את התואר הראשון באוניברסיטת ברנדייס בשנת 1976, ואת שני תאריו המתקדמים באוניברסיטת ייל, שבה השלים את לימודיו בשנת 1985. במהלך לימודיו הוא זכה למלגה מטעם המכון הלאומי לבריאות הנפש (NIMH), וכן שימש כעמית מחקר בבית הספר למשפטים בייל. החל משנת 1984, בעודו משמש כעמית מחקר בכיר ב- Vera Institute of Justiceבניו יורק, הגיע פרופ' וייסבורד למסקנה, במסגרת סיוריו עם שוטרי העיר, שרובה של הפשיעה התרכזה ב"נקודות חמות" מועטות בלבד.

עם סיום הדוקטורט עבר פרופ' וייסבורד לבית הספר לאכיפת החוק באוניברסיטת רטגרס, שבה ייסד את המרכז למחקרי מניעת עבריינות, שבמסגרתו הוא ניהל סדרת מחקרים על שיטור ב"נקודות חמות" בערים שונות בארצות הברית, שנודעו להם השפעות עיוניות ויישומיות כאחת. מחקריו החלוציים, שמומנו על ידי 51 מענקי מחקר נכבדים, הראו כי המשטרה אכן מסוגלת להרתיע פשיעה; הן ב"נקודות החמות", והן באזורים הסמוכים להן.

בשנת 1993, לאחר שהיית שבתון בישראל עם משפחתו, עלה פרופ' וייסבורד לארץ ומונה כפרופסור חבר במכון לקרימינולוגיה בפקולטה למשפטים באוניברסיטה העברית בירושלים. במסגרת זו הוא חקר את תופעת "הנקודות החמות" בתל אביב, וכן תחומים שונים של מערכת אכיפת החוק בישראל; שיטור קהילתי, שיקום מכורים לסמים, טיפול ושיקום של אסירים ושיטור טרור. במקביל, הוא מונה כפרופסור מצטיין באוניברסיטת ג'ורג' מייסון בוירג'יניה אשר בארצות הברית, שבה הוא גם משמש כמנהל בפועל של המרכז למדיניות פשיעה המבוססת על עובדות. במהלך השנים הוא הועסק במוסדות אקדמיים שונים; ביניהם האוניברסיטאות של מרילנד (ארצות הברית), של קמברידג' (אנגליה), של ליידן (הולנד) ושל בריסביין (אוסטרליה).

בשנת 1998 הוא הועלה לדרגת פרופ' מן המניין באוניברסיטה העברית, ובמשך עשר שנים הוא שימש כראש המכון לקרימינולוגיה. בשנת 2005 הוענק לפרופ' וייסבורד פרס מטעם נשיא האוניברסיטה העברית על הצטיינות במחקר ובהוראה, וכן מונה כמחזיק הקתדרה למשפט ולאכיפת החוק על שם וולטר א' מאייר. באותה שנה הוא ייסד את כתב העת Journal of Experimental Criminology המדורג כיום כאחד מכתבי העת הטובים בעולם בתחום. הוא שימש גם כאחד העורכים של כתב העתIsrael Law Review , וכן הוא משמש כעורך-שותף של כתב העתJournal of Quantitative Criminology . בנוסף לכך הוא ערך שבע חוברות מיוחדות, ושימש כעורך משנה של חמישה כתבי עת, וכחבר מערכת ב-21 כתבי עת נוספים. החל משנת 2010 הוא משמש כנשיא האגודה הישראלית לקרימינולוגיה.

הרצאותיו המוזמנות של פרופ' וייסבורד והופעותיו בכנסים מדעיים, שאת חלקם הוא ארגן, כמו-גם פעילותו באגודות ובוועדות אקדמיות, רבות מספור. במהלך עבודתו כתב פרופ' וייסבורד 13 ספרים ו-68 פרקים בספרים, ערך 15 ספרים, ופרסם למעלה ממאה מאמרים בכתבי עת מדעיים. אחד מספריו על פשעי הצווארון הלבן הוא בין החיבורים המצוטטים ביותר בתחום, שכן בו הוא הצביע לראשונה על כך שרוב עברות הצווארון הלבן מבוצעות על ידי בני המעמד הבינוני, ולא על ידי בני המעמד הגבוה.

עבודותיו של פרופ' וייסבורד זוכות להכרה עולמית רחבה. בשנת 2001 הוא נבחר כעמית באקדמיה לקרימינולוגיה ניסויית, ובשנת 2005 הוא נבחר כעמית באגודה האמריקנית לקרימינולוגיה. במהלך עבודתו הוענקו לפרופ' וייסבורד 23 פרסים יוקרתיים; ביניהם פרס ג'ואן מקורד על תרומה מצטיינת בתחום הניסויי בקרימינולוגיה ואכיפת החוק (2008), פרס שר הקליטה למדענים מצטיינים (2010), פרס שטוקהולם לקרימינולוגיה - שהוא היוקרתי ביותר בעולם בתחום זה (2010), ופרס סתרלנד מטעם האגודה האמריקנית לקרימינולוגיה (2010). בשנת 2015 הוענק לפרופ' וייסבורד פרס ישראל על תרומתו בתחום הקרימינולוגיה, וממש לאחרונה - פרס ה"מנטור" מטעם האגודה האמריקנית לקרימינולוגיה. אכן, במהלך השנים הדריך פרופ' וייסבורד תלמידים רבים לתארים מתקדמים, ותלמידיו לשעבר ממלאים כיום תפקידים מרכזיים בשירות הציבורי ובאוניברסיטאות בארץ ובעולם.

במסגרת תרומותיו האקדמיות והפרופסיונליות המרובות של פרופ' וייסבורד, בולט ביסוס הרעיון של מדיניות-מבוססת-ראיות(evidence-based-policy) באמצעות מחקריו פורצי הדרך במערכת אכיפת החוק בארץ. במקביל הוא מקדם את קהיליית החוקרים והפעילים בתחום הקרימינולוגיה בארץ, שכן מאז התמנה לנשיא האגודה הישראלית לקרימינולוגיה עלה מספר החברים באגודה בשיעור ניכר; בין השאר בזכות מסורת הכנסים הארציים הדו-שנתיים שהנהיג.

הישגיו האקדמיים יוצאי הדופן של פרופ' וייסבורד, כמו גם תרומתו הרבה לקרימינולוגיה הישראלית, מצדיקים מתן פרס מפעל החיים מטעם האגודה הישראלית לקרימינולוגיה לשנת תשע"ז (2017).

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

פרופ' ישראל נחשון ד"ר עודדה שטיינברג ד"ר קרן כהן-לוק ד"ר שבתאי לויט

 יו"ר ועדת הפרס חברת ועדת הפרס חברת ועדת הפרס חבר ועדת הפרס